歸樂堂
作者：韓元吉
朝代：宋

paragraphs: 百歲自逆旅，微官更周流。
應知歸來樂，不減萬戶侯。
淵明一縣尹，折腰憎督郵。
松菊繞東籬，田園事西疇。
素琴酌樽酒，稚子相獻酬。
朱侯青雲士，頗復有此不。
方爲功名驅，乃與賢達侔。
築堂寄閒暇，笑談指林丘。
蕉黄間荔丹，蠔山薦新篘。
嗟我實何人，市朝亦淹留。
因君動佳興，擬作汗漫遊。
安得二頃田，可卧百尺樓。